32001R0080
L 013/3
JURNALUL OFÍCIAL AL UNIUNII EUROPENE
REGULAMENTUL (CE) NR. 80/2001 AL COMISIEI
din 16 ianuarie 2001
de stabilire a normelor de aplicare a Regulamentului (CE) nr. 104/2000 al Consiliului în ceea ce privește notificările referitoare la recunoașterea întreprinderilor producătoare, fixarea prețurilor și intervenția în cadrul obiectivelor organizării comune a pieței în sectorul produselor pescărești și de acvacultură
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), și în special dispozițiile articolului 34 alineatul (2),
întrucât:
(1)
În conformitate cu articolul 13 alineatul (6) din Regulamentul (CE) nr. 104/2000, Comisia publică anual o listă cu întreprinderile producătoare recunoscute și asociațiile aferente acestora. Statele membre au, în acest sens, obligația de a furniza informații adecvate.
(2)
Comisia trebuie să poată monitoriza activitățile de stabilire a prețurilor ale întreprinderilor producătoare și modul în care acestea aplică sistemele de compensare financiară și recompense reportate.
(3)
Aranjamentele de intervenție din partea Comunității în conformitate cu articolele 21 și 26 din Regulamentul (CE) nr. 104/2000 necesită furnizarea de informații privind prețurile înregistrate în zone clar definite și la intervale regulate.
(4)
În cadrul organizării unei politici comune a pescuitului s-a introdus un sistem electronic de transmitere de date între statele membre și Comisie (sistemul FIDES II). Acesta trebuie utilizat pentru colectarea datelor la care se face referire în prezentul regulament.
(5)
În consecință, datele colectate oficial în conformitate cu Regulamentul (CEE) nr. 2210/93 al Comisiei din 26 iulie 1993 privind comunicarea de informații în scopul organizării comune a pieței în sectorul produselor pescărești și de acvacultură (2), astfel cum a fost modificat prin Regulamentul (CE) nr. 843/95 (3), trebuie simplificate, armonizate și completate. Prin urmare, este necesară întocmirea unui nou regulament, iar Regulamentul (CEE) nr. 2210/93 al Comisiei trebuie abrogat.
(6)
Măsurile prevăzute în prezentul regulament sunt în conformitate cu avizul Comitetului de gestionare a produselor pescărești,
ADOPTĂ PREZENTUL REGULAMENT:
CAPITOLUL I
Notificări cu privire la recunoașterea întreprinderilor producătoare și a asociațiilor aferente acestora
Articolul 1
Statele membre trebuie să transmită Comisiei informațiile la care se face referire în articolele 6 alineatul (1) litera (c) și 13 alineatul (3) litera (d) din Regulamentul (CE) nr. 104/2000 în termen de maximum două luni de la data adoptării deciziei.
Aceste informațiile și formatul în care trebuie transmise sunt prezentate în anexa I la prezentul regulament.
CAPITOLUL II
Prețurile și intervenția
Articolul 2
Statele membre transmit Comisiei, la cel târziu două luni de la data începerii sezonului anual de pescuit, informațiile la care se face referire în articolul 17 alineatul (4) din Regulamentul (CE) nr. 104/2000.
Statele membre informează imediat Comisia asupra oricăror modificări privind detaliile la care se face referire în primul paragraf.
Aceste informații și formatul în care trebuie transmise sunt prezentate în anexa II la prezentul regulament.
Articolul 3
Pentru speciile prezentate în anexele I și IV la Regulamentul (CE) 104/2000, statele membre trebuie să informeze trimestrial Comisia cu privire la cantitățile pescuite, vândute, retrase și transportate pe teritoriul acestora, împreună cu valoarea cantităților vândute în fiecare trimestru în diversele regiuni definite în tabelul 1 din anexa VIII la prezentul regulament, în termen de maximum șapte săptămâni de la expirarea trimestrului respectiv.
În cazul în care pentru una sau mai multe din speciile prezentate în anexa I la Regulamentul (CE) 104/2000 se înregistrează o situație de criză, statele membre vor informa Comisia cu privire la cantitățile pescuite, vândute, retrase și transportate pe teritoriul acestora, împreună cu valoarea cantităților vândute, într-un interval de 14 zile în diferitele regiuni definite în tabelul 1 din anexa VIII la prezentul regulament, în termen de maximum două săptămâni de la expirarea respectivei perioade de 14 zile.
Aceste informații și formatul în care trebuie transmise sunt prezentate în anexa III la prezentul regulament.
Articolul 4
Pentru fiecare produs prezentat pe lista din anexa I la Regulamentul (CE) 104/2000 care a fost retras, statele membre informează trimestrial Comisia cu privire la valoarea și cantitățile disponibilizate, defalcat pe opțiunile de disponibilizare stabilite în articolul 1 din Regulamentul (CEE) nr. 1501/83 (4) al Comisiei în termen de maximum opt săptămâni de la expirarea trimestrului respectiv.
Aceste informații și formatele în care trebuie transmise sunt prezentate în anexa IV la prezentul regulament.
Articolul 5
Pentru fiecare produs prezentat pe lista din anexa II la Regulamentul (CE) 104/2000, statele membre informează trimestrial Comisia cu privire la cantitățile pescuite, vândute și depozitate, împreună cu valoarea cantităților vândute, în diferitele regiuni definite în tabelul 1 din anexa VIII la prezentul regulament, în termen de maximum șase săptămâni de la expirarea trimestrului respectiv.
Aceste informații și formatul în care trebuie transmise sunt prezentate în anexa V la prezentul regulament.
Articolul 6
Pentru fiecare produs prezentat pe lista din anexa III la Regulamentul (CE) 104/2000, statele membre vor informa lunar Comisia cu privire la cantitățile pescuite, vândute și livrate de întreprinderea producătoare, împreună cu valoarea cantităților livrate industriei de prelucrare, în diferitele regiuni definite în tabelul 1 din anexa VIII la prezentul regulament, în termen de maximum șase săptămâni de la expirarea lunii respective.
Aceste informații și formatul în care trebuie transmise sunt prezentate în anexa VI la prezentul regulament.
Articolul 7
Statele membre vor transmite anual Comisiei, în termen de trei luni de la sfârșitul anului respectiv, informații care să permită stabilirea costurilor tehnice aferente operațiilor de stabilizare și depozitare necesare prevăzute în articolele 23 și 25 din Regulamentul (CE) 104/2000.
Aceste informații și formatul în care trebuie transmise sunt prezentate în anexa VII la prezentul regulament.
CAPITOLUL III
Prevederi generale și finale
Articolul 8
Statele membre transmit Comisiei informațiile prin mijloace electronice, folosind sistemele de transmitere utilizate în mod curent pentru schimbul de date în cadrul managementului politicii comune a pescuitului (sistemul FIDES II).
Articolul 9
Prezentul regulament abrogă Regulamentul (CEE) 2210/93.
Articolul 10
Prezentul regulament intră în vigoare la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 ianuarie 2001.